
-NAJAVA ZA MEDIJE

Poreč, 30. lipnja 2025.


POREČKO LJETO: Ovoga tjedna Music on the Square, Jazz u Lapidariju, Koncerti u Eufrazijani, Elvis Presley tribute show i plesne akrobacije na rivi

Nakon slatkog vikenda u znaku festivala sladoleda, Porečko ljeto nastavlja s bogatim programom koji i ovoga tjedna donosi raznovrsne sadržaje za sve generacije, od glazbe i tradicije do urbanog plesa i spektakularnih uličnih nastupa.

Već danas, u ponedjeljak 30. lipnja, na Trgu slobode održava se “Smotra istarskih autohtonih proizvoda”, tradicionalnog sajma koji okuplja lokalne proizvođače maslinovih ulja, vina, sireva, meda i drugih domaćih delicija. Sajam se održava od 9 do 20 sati, a posjetitelji će moći kušati i kupiti autentične istarske proizvode i rukotvorine te osjetiti duh tradicije kroz direktan susret s proizvođačima.

U utorak, 1. srpnja, glazba se vraća na glavni gradski trg uz program “Music on the Square”, koncert lokalnih bendova koji u večernjim satima, od 21 sat, stvaraju odličnu atmosferu u srcu Poreča i pozivaju na druženje i ples.

U srijedu, 2. srpnja u 21 sat, Lapidarij Zavičajnog muzeja Poreštine ugostit će JazzIstra Orchestru, u sklopu 30. izdanja Jazza u lapidariju. Povodom deset godina djelovanja, orkestar donosi presjek najznačajnijih trenutaka iz svog rada – jazz obrade istarskih motiva i rock klasika poput pjesama Atomskog skloništa, Francija Blaškovića i KUD Idijota, kao i autorske skladbe članova ansambla. Na pozornici će im se pridružiti i vokalistice Barbara Munjas i Alba Nacinovich, a publiku očekuje večer ispunjena energijom, improvizacijom i prepoznatljivim glazbenim identitetom Istre. Ulaz na koncert slobodan je povodom 30. obljetnice festivala.

U četvrtak, 3. srpnja, na Trgu slobode nastupa energični tribute bend s programom “Elvis – The King Is Back”, koji će izvesti najveće hitove Elvisa Presleya i oživjeti duh rock’n’rolla iz zlatnih pedesetih i šezdesetih godina. Početak koncerta je u 21 sat.

U petak, 4. srpnja u 21 sat započinje 64. sezona Koncerata u Eufrazijani, prestižnog ciklusa klasične glazbe u veličanstvenoj Eufrazijevoj bazilici. Otvorenje sezone pripalo je Papandopulo kvartetu, renomiranom saksofonskom ansamblu koji će izvesti djela Mozarta, Jelaska, Dore Pejačević, Ferek Petrić i Obradovića. Poznati po suvremenim interpretacijama i vrhunskoj izvedbi, članovi kvarteta vode publiku na glazbeno putovanje kroz stilove i epohe. Ulaznice su dostupne putem sustava Pučkog otvorenog učilišta Poreč (rezervacije-poup.hr) ili na ulazu u Eufrazijevu baziliku od 20 sati.

Od petka, 4. srpnja, pa sve do petka 11. srpnja, svakodnevno od 19 do 22 sata, Riva postaje pozornica urbanog plesa i akrobacija uz nastupe u sklopu programa “European Break-Dancing Champions – Street Show”. Ovaj atraktivni ulično-plesni spektakl donosi vrhunske plesne izvedbe europskih breakdance prvaka – od spektakularnih akrobacija i energičnih freestyle nastupa do uzbudljivih plesnih bitki. Riječ je o jedinstvenom doživljaju koji spaja vrhunsku izvedbu i autentičnu atmosferu ulične umjetnosti, uz puno pozitivne energije i zabave na otvorenom.

Turistička zajednica grada Poreča poziva sve građane i goste da se i ovoga tjedna priključe događanjima, uživaju u raznolikim programima Porečkog ljeta i zajedno stvaraju nezaboravne ljetne uspomene.

Više informacija o programu "Ljeto u Poreču 2025." dostupno je na www.myporec.com.

